钦定古今图书集成/明伦汇编/交谊典/第020卷 > 礼记 > 《启》前人
## 钦定古今图书集成/明伦汇编/交谊典/第020卷 > 礼记 > 《启》前人

敬启吾党，以文章之业，媚兹山川，不能隔人耳目矣。
光华相起，气若吹兰；岁月渐深，味如食蔗。然同声之
应虽亲，丽泽之功未至。品目徒高，恐成驰骛；形神自
顾，惧就蹉跎。不惟德业可惭，亦复因缘可惜。兹特结
为读书之社，志在同升，功期合砥。月相计要，岁各观
成。一篇落纸，必共披吟；一书发箧，必通谭论。盖力以
众而愈盛，意以竞而日新。精神所聚，定生异宝，则山
川当护此社矣。若此，庶几生不虚同，想亦世所藉慰。
敢请斯盟，幸报使者。